Broj: 711-I- 484-M-60/23-02-21

Zagreb, 13. ožujka 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Aleksandre Jozić- Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Tončija Bauka, općinskog načelnika Općine Dugi Rat,** za davanjem mišljenja Povjerenstva, na 1. sjednici, održanoj 13. ožujka 2023., daje sljedeće

**MIŠLJENJE**

1. **Sukladno odredbama ZSSI-a, nema zapreke da se osoba koja je s obveznikom Tončijem Baukom, općinskim načelnikom Općine Dugi Rat, povezana u smislu članka 5. stavka 1. podstavka 6. ZSSI-a, javi na natječaj za radno mjesto službenika u Općini Dugi Rat.**
2. **Povjerenstvo ukazuje obvezniku Tončiju Bauk da je u slučaju da se s njim povezana osoba javi na natječaj za mjesto službenika u Općini dugi Rat, sukladno članku 9. stavku 1. ZSSI-a, članovima Općinskog vijeća Općine Dugi Rat kao i članovima Povjerenstva za provedbu zapošljavanja službenika u Općini Dugi Rat dužan deklarirati okolnost da je s njim povezana osoba podnijela prijavu na natječaj. Istu okolnost obveznik je dužan objaviti i na službenoj internetskoj stranici Općine Dugi Rat.**

 Obrazloženje

Zahtjev za davanjem mišljenja Povjerenstva podnio je obveznik Tonči Bauk, općinski načelnik Općine Dugi Rat.U knjigama ulazne pošte Povjerenstva zahtjev je zaprimljen 3. ožujka 2023. pod poslovnim brojem 711-U-3313-M-60/23-01-5, povodom kojeg se vodi predmet broj M-60/23.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Tonči Bauk, povodom obnašanja dužnosti općinskog načelnika Općine Dugi Rat dužan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenje navodi kako se u Općini Dugi Rat prilikom zapošljavanju na mjesto službenika javilo malo kandidata te da među prijavljenima ima i kandidata koji su usko rodbinski povezani sa zaposlenicima Općine i s njim osobno.

Obveznik traži mišljenje Povjerenstva do koje razine povezanosti se prijavitelj za posao smatra povezanom osobom.

Člankom 2. stavkom 2. ZSSI/21-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 3. ZSSI-a propisano je da su članovi obitelji obveznika član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika. Stavkom 6. istog članka propisano je da su povezane osobesu osobe navedene u točki 3. ovoga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Sukladno članku 9. stavku 1. ZSSI-a, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. tog članka propisano je da će se ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes a) s njim povezanih osoba b) poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo obrazlaže dajavljanje na natječaj za zapošljavanje predstavlja pravo svake osobe koje ista može ostvarivati pod jednakim pretpostavkama kao i sve drugi kandidati koji zadovoljavaju tražene uvjete za prijavu na natječaj te da ista osoba ne može biti isključena samo zbog okolnosti da je s obveznikom povezana osoba.

Situacija u kojoj član obitelji obveznika ili druga povezana osoba podnosi prijavu na oglas koji provodi tijelo javne vlasti u kojem obveznik obnaša dužnost općinskog načelnika predstavlja okolnost koja se može definirati kao potencijalni sukob interesa, obzirom da njegov privatni interes može utjecati na nepristranost u obavljanju javne dužnosti, u dijelu koji se odnosi na donošenje odluke o izboru i sklapanje ugovora s odabranim kandidatima.

Pri tome Povjerenstvo ističe da su članovi obitelji obveznika taksativno navedeni u članku 5. stavku 1. podstavku 3., dok se povezanom osobom smatraju sukladno članku 5. stavku 1. podstavku 6. ostale osobe koje se prema drugim osnovama i okolnostima opravdano mogu smatrati interesno povezanima s obveznikom. Stoga obveznik može biti interesno povezan i sa drugim rodbinski povezanim osobama koje nisu članovi obitelji u smislu članka 5. ZSSI-a te osobama s kojima je povezan prijateljski, na osnovu kumstva ili bilo koji drugi način, ukoliko bi odnos povezanosti utjecao na njegovu nepristranost u obavljanju javne dužnosti, konkretno donošenja odluke o izboru osobe koja se javila na natječaj za zapošljavanje službenika u Općini Dugi Rat.

Slijedom navedenoga, u slučaju da se na natječaj za zapošljavanje u Općini Dugi Rat javi s obveznikom povezana osoba, obveznik Tonči Bauk treba uskladiti svoje postupanje s odredbom članka 9. ZSSI-a, kako bi prevenirao situaciju u kojoj njegovi privatni interes utječe na nepristranost u obavljanju javne dužnosti na način da članovima Općinskog vijeća Općine Dugi Rat kao i članovima Povjerenstva za provedbu zapošljavanja u sklopu provedbe natječaja deklarira da je član obitelji ili druga s njim povezana osoba podnijela prijavu povodom natječaja. Istu okolnost obveznik je dužan objaviti i na službenoj internetskoj stranici Općine Dugi Rat.

Nadalje obveznik je dužan izuzeti se od svakog, pa i posrednog oblika sudjelovanja u provedbi postupka zapošljavanja službenika u Općini Dugi Rat a posebice od donošenja odluke o odabiru kandidata te od potpisivanja ugovora o radu s istima te ovlastiti svog zamjenika ili drugu osobu na sklapanje ugovora s dužnosnikom povezanom osobom ukoliko ista bude odabrana za zapošljavanje.

Na jednak način dužan je postupiti i zamjenik općinskog načelnika kao obveznik ZSSI-a iz članka ali i svaka druga osoba koja je zaposlenik Općine Dugi Rat, ali također uslijed obnašanja određene dužnosti obveznik ZSSI-a iz članka 3. stavka 1. i 2.

Međutim, kako službenici koji nisu ujedno obveznici ZSSI-a ne podliježu odredbama ZSSI-a, te ih odredbe ZSSI-a ne obvezuju, upućuje se obveznika Tončija Bauka da vodi računa da njemu podređene osobe ne poduzimaju radnje u okviru svojih zaduženja ako bi njihovi privatni interesi mogli utjecati na nepristranost prilikom postupanja.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Tonči Bauk, elektronička dostava
2. Objava na internetskoj stranici Povjerenstva
3. Pismohrana